KIRJALLINEN KYSYMYS E-0392/01

esittäjä(t): Johannes Voggenhuber (Verts/ALE) komissiolle

(15. helmikuuta 2001)

Aihe: Euroteam-yritysryhmän saamat tuet

Itävallan parlamentin alahuoneen (Nationalrat) tutkintavaliokunta tutkii yrittäjä Lukas Stuhlpfarrerin ympärille keskittynyttä Euroteam-yritysryhmää(1), koska yritysten saamaa tukea(2) ei ole käytetty sille määrättyyn tarkoitukseen.

Ovatko Lukas Stuhlpfarrerin ympärille keskittynyt Euroteam-yritysryhmä tai jotkut siihen kuuluvat yritykset komissiolle tuttuja? Jos ovat, millä tavoin?

Mitä tukia tai sopimuksia Euroteam-ryhmän yritykset ovat saaneet Euroopan komissiolta yhteisön varoista tai ohjelmista suoraan tai epäsuorasti Itävallan toimipisteiden kautta (tiedot maksajasta, vastaanottajasta, hankkeista, ajankohdasta ja hankkeen arvosta)?

Minkälaista kirjeenvaihtoa hankkeesta vastaavan yrityksen tai tuen saajan ja tuen maksajan on käyty?

Millä tavoin yksittäisten EU:n tukea saavien hankkeiden edistymistä on seurattu? Onko hankkeista vastaava yritys tai tuen saaja toimittanut Euroopan komissiolle tai asiasta vastaavalle komission jäsenelle rahoitus- tai tarkastuskertomuksia?

Onko Euroopan komissio tai asiasta vastaava komission jäsen vaatinut sanktioiden asettamista? Jos on, minkä suuruisista sanktioista on kyse, ketä ja mitä ajankohtaa ne koskisivat?

(1) Euroteam Beteiligungsverwaltungs AG (aiemmin L.S. Beratungsgesellschaft für europäische Integrationsfragen GesmbH) ja Verein Euroteam Vienna. Näihin kuuluvat: Verein Euroteam Burgenland, BFI (Berufsförderungsinstitut), Wien-Euroteam Fachhochschulstudiengangsbetriebsgesellschaft mbH, Euroteam Vienna gemeinnützige Forschungsprojekt GesmbH, Euro-Team B (Burgenland) gemeinnützige Forschungsprojekt GesmbH, Euroteam Beratungsgesellschaft, Consulting Group Euroteam-Europe SPRL, tbk-Euro-team Call Center GmbH, Vienna Immobilienvertretungsgesellschaft m.b.H., Projektzentrum 15.

(2) Euroteam ja yritykset ovat saaneet tukea muun muassa seuraavista yhteisöaloitteista: Employment Youthstart - Professionet, Adapt - Europäischer Telearbeitsmarkt, Now - Employment Anticipated, Employment Integra Professions for Roma - Pro-Roma, Adapt-hanke Programme Adaption Euro. Lisäksi yritysten kanssa on tehty yksittäisiä sopimuksia Euroopan sosiaalirahastosta (ESR) saadun yhteisrahoituksen avulla, esim. hankkeet Betriebsberatung I ja Entwicklung eines Fachhochschulstudiengangs für Exportwirtschaft.

Anna Diamantopouloun komission puolesta antama vastaus

(28. toukokuuta 2001)

Työllisyys- ja sosiaaliasioiden alalla Euroteam-yritysryhmä saa useita tukia Euroopan sosiaalirahastosta ESR:tä muun muassa monissa yhteisöaloitteissa toteutettavien hankkeiden yhteisrahoittamiseksi.

Tukia ei hallinnoi komissio itse vaan talous- ja työministeriö sekä Itävallan työhallinto (Arbeitsmarktservice (AMS). Komissio on tietoinen hankkeiden hallintoon ja hankkeenvetäjän selvityksiin liittyvistä ongelmista.

Kysymystä käsiteltiin Itävallan valvontaviranomaisten kanssa pidetyssä vuotuisessa kahdenvälisessä tapaamisessa yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15 päivänä lokakuuta 1997 annetun komission asetuksen (EY) N:o 2064/97(1) mukaisesti.

Tällöin komissio ja Itävallan viranomaiset sopivat seuraavista seikoista:

i) Komissio keskeyttää toistaiseksi paikan päällä toimitettavat tarkastukset. Parlamentaarisen tutkinnan takia kaikki ministeriön ja AMS:n asiakirjat ovat liittovaltion parlamentissa. Lisäksi käynnissä on poliisitutkinta, minkä vuoksi Euroteamin vastuuhenkilöillä on oikeus olla vastaamatta eikä samanaikaisesti voida toimittaa tarkastuksia vaarantamatta käynnissä olevaa tutkintaa.

ii) Riippumaton tilintarkastaja jatkaa työtään, ja samoin jatketaan sisäistä tarkistusta, jota talous- ja työministeriö on vaatinut omissa yksiköissään ja yhteistyökumppanuuteen liittyvässä tiedonvaihdossa. Saatuja tietoja käyttävät Euroopan petostentorjuntavirasto (OLAF) ja komission alainen työllisyyden ja sosiaaliasioiden pääosasto.

ESR:n ohjelmien päättyessä Itävallan viranomaiset saattavat poistaa valituksen kohteena olevat hankkeet yhteisrahoitettavien hankkeiden luettelosta. Ne saattavat lisäksi vaatia, että aiheettomasti maksettujen summien takaisin perimiseen liittyvät kustannukset ja riskit rahoitetaan valtion talousarviosta, jotta kyseiset ESR:n ohjelmat voidaan saattaa lopullisesti päätökseen.

Komissio ei hallinnoi suoraan Euroteam-ryhmän hankkeita, joten sillä ei ole luetteloa hankkeista eikä niiden rahoituksesta. On myös syytä korostaa, että tietoja täydennetään käynnissä olevan tutkinnan edistyessä. Komissio ei myöskään ole vielä saanut tietoja Itävallan tilintarkastustuomioistuimen päätelmistä, sillä sen raporttia ei ole vielä julkaistu.

Koulutuksen ja kulttuurin alalla Euroteam laati harjoittelua ja vaihtoja koskevan oppaan, jota rahoitettiin vuonna 1996 (6 368 euroa) Leonardo da Vinci -ohjelman määrärahoista itävaltalaisen organisaation kautta: Euroteam sai hankkeen hoitaakseen Itävallan Leonardo da Vinci -toimistolta. Komissio tarkisti työn laadun ja hyväksyi siihen liittyneet menot Itävallan kansallisen toimiston antaman selvityksen perusteella.

Euroteam ei ole saanut muuta suoraa tai välillistä Leonardo da Vinci -rahoitusta itävaltalaisten organisaatioiden kautta. Vuonna 1997 kaksi Euroteamin ehdottamaa hanketta hylättiin.

Euroteam oli vuosina 1996, 1997 ja 1998 yhteistyökumppanina viidessä hankkeessa, joita olivat ehdottaneet muiden maiden kansalaiset; kyseisissä hankkeissa sopimusta ei tehty Euroteamin vaan hankkeita ehdottaneiden tahojen kanssa. Kahdessa hankkeessa määrärahoja peritään takaisin, kolmea muuta ollaan parhaillaan tutkimassa.

(1) EYVL L 290, 23.10.1997.